ไฟแนนซ์ทูเดย์
โดย...ภูคา
4 ก.ย. 2558

โดย...ภูคา
ต้องยกนิ้วให้ความใจเด็ดของบิ๊กแดง พล.ต.อภิรัชต์ คงสมพงษ์ ประธานกรรมการสลากกินแบ่งรัฐบาล ที่เลือกใช้มาตรการขายสลากเสรี จัดเป็นยาชุดที่ 2 เชื่อว่าจะแก้ปัญหาสลากขายเกินราคาได้อยู่หมัด งานนี้ถ้าเจ้าพ่อเจ้าแม่สลากยี่ปั๊วซาปั๊วยังจะเป็นเสือนอนกินได้ก็ให้มันรู้ไป เพราะ "บิ๊กแดง" สั่งเดินเครื่องพิมพ์สลากแบบไม่อั้น ใครอยากขายเชิญมาจองกัน ให้ไปเลยคนละ 50 เล่มตามคำเรียกร้อง ถ้าคิดที่ส่วนลดถึง 12% ตกราคาทุนเล่มละ 7,040 บาท ถ้าซื้อ 50 เล่มต้องมี 3.52 แสนบาท 
นอกจากนี้ยังสามารถทลายอิทธิพลของสมาคม มูลนิธิ ที่มีทั้งตัวจริงตัวปลอมที่ได้โควตามาแล้วเอาไปขายต่อเกินราคาได้อีกทาง ต่อไปหน่วยงานไหนต้องการใช้เงินจากสลากให้เสนอเข้าคณะรัฐมนตรี (ครม.) อนุมัติสถานเดียว เหลือที่น่าจับตาอีกเพียงอย่างเดียวคือ รูปแบบของกองทุนพัฒนาสังคมที่จะใช้เงินสลาก 3%  ว่าจะโดนใจหรือไม่ ต้องรอชม 
ได้ยินมาว่ามาตรการสลากเสรีถูกเสนอตั้งแต่บอร์ดชุดก่อนแล้ว แต่ไม่ถูกใจ มารอบนี้ต้องให้เครดิต พล.ต.ฉลองรัฐ นาคอาทิตย์ ผู้อำนวยการสำนักงานสลากฯ ที่ชงใส่พานให้ประธานใหม่และได้ "บิ๊กแดง" เข้าไปเจรจากับธนาคารกรุงไทยเอง งานนี้ถ้าขยายให้จองผ่าน ธ.ก.ส. และธนาคารออมสินได้เมื่อไร บอกเลยว่าเจ้าพ่อเจ้าแม่สลากถึงขั้นหาวเรอ 
ต้องเรียกว่าเป็นอาถรรพ์ของเอสเอ็มอีแบงก์ เพราะใครที่เข้ามาเอ็มดีมีอันต้องมีคดีติดตัวพัวพันออกไปแทบทุกราย จะมีแต่ สำราญ ภูอนันตานนท์ อดีตเอ็มดียุคแรกๆ ที่ทำงานจนเกษียณอย่างไร้ปัญหา ล่าสุด สุพจน์ อาวาส ประกาศลาออกแบบกะทันหัน แจ้งว่ามีปัญหาสุขภาพ คาดว่าน่าจะเป็น "โรควูบ" แต่ก็ขอให้แข็งแรงไวๆ แล้วกัน 
ล่าสุด สาลินี วังตาล มีคำสั่งตั้งคณะกรรมการสอบสวนข้อเท็จจริงพนักงาน ผู้บริหารรวม 21 คน กรณีปล่อยสินเชื่อช่วงปี 2552-2554 ให้กับบริษัทส่งออกผลไม้ ทำให้ธนาคารได้รับความเสียหาย งานนี้เรียกว่าเขย่าขวัญพนักงานสุดๆ 
แต่งานนี้ต้องเรียกว่าเกลือจิ้มเกลือ เพราะมีคนทำหนังสือร้อง สมคิด จาตุศรีพิทักษ์ รองนายกฯ กับ อภิศักดิ์ ตันติวรวงศ์ รมว.คลัง ให้ตรวจสอบการปล่อยสินเชื่อ 3-4 โครงการในช่วงปีที่ผ่านมา หลังสาลินีเข้ามาเป็นประธานแล้ว ถ้าเล่นกันแรงแบบนี้มีโอกาสที่เอสเอ็มอีแบงก์จะกลับเข้าสู่แดนสนธยาอีกรอบแน่